Document ID: /roh_data/filtered/fineweb-2-filterrobots_roh.jsonl.gz/47675

En Svizra vegn vuschà ina segunda giada davart la lescha da Covid-19. Il referendum cunter la midada da la lescha è reussì uffizialmain. Quai ha la chanzlia federala communitgà.
Quasi 190'000 suttascripziuns èn vegnidas inoltradas. Il nov referendum sa drizza tranter auter cunter il certificat da Covid che vegn dà a persunas vaccinadas, guaridas u testadas negativ. La votaziun è ils 28 da november. Da la votaziun dals 13 da zercladur aveva il suveran acceptà la lescha da Covid-19 cun passa 60% da las vuschs.